РЕЧНИК НА ТЕРМИНИТЕ

Апелативен съвет (ЕААБ и ECHA) : Апелативният съвет е отговорен да се произнася по жалби срещу решения на агенцията. Апелативният съвет се състои от председател и двама членове и равен брой заместник-членове.

ГДИ : Годишна декларация за интереси

Дейности по акредитация (ЕААБ) : Акредитацията представлява процедура, чрез която ЕААБ оценява националните авиационни власти или квалифицираните органи, които са заявили желание да им бъдат възложени определени задачи по сертифициране.

Дейности по изготвянето на правила (ЕААБ) : Процесът на изготвяне на правила се отнася до създаването на законодателство на ЕС, свързано с регулирането на авиационната безопасност и екологичната съвместимост.

Дейности по сертификация (ЕААБ) : Сертификация от страна на ЕААБ на всички въздухоплавателни продукти, части, прибори, които са проектирани, поддържани или използвани от съответните лица под регулаторния контрол на държавите членки на ЕС.

Дейности по стандартизация (ЕААБ) : Дейностите по стандартизация се отнасят до извършваните от ЕААБ проверки на националните авиационни власти, за да се гарантира правилното, единно и съгласувано прилагане на законодателството на ЕС за авиационна безопасност.

ДИ : Декларация за интереси

ЕААБ : Европейска агенция за авиационна безопасност

ЕК : Европейска комисия

ЕОБХ : Европейски орган по безопасност на храните

Консултативен съвет (ЕААБ) : Управителният съвет сформира Консултативен съвет, с който да се консултира преди взимане на решения в някои конкретни области. В работата си управителният съвет не е длъжен да следва становището на консултативния съвет (вж. член 33, параграф 4 на основния регламент за ЕААБ). Той включва организации, представляващи служители на авиацията, производители, търговски и общи авиационни оператори, сектора по поддръжката, обучителни организации и въздушните спортове. Той включва общо 26 членове и също толкова на брой заместник членове.

Конфликт на интереси (действителен) : "… конфликт между обществените задължения и частните интереси на длъжностни лица, при който частните интереси могат да повлияят по неподходящ начин върху изпълнението на техните служебни задължения и отговорности." [1]

Конфликт на интереси (потенциален) : "Потенциален конфликт възниква когато обществено длъжностно лице имат такива лични интереси, които биха предизвикали конфликт на интереси, ако в бъдеще това лице поеме съответните (влизащи в конфликт) официални задължения" [2].

Конфликт на интереси (явен) : "…може да се каже, че явен конфликт на интереси съществува там, където изглежда, че личните интереси на обществените длъжностните лица биха могли по неподходящ начин да повлияят върху изпълнението на техните задължения, но всъщност не е така" [3].

НО : Национален орган

ОИСР : Организация за икономическо сътрудничество и развитие

Платформа за консултации със заинтересованите страни (ЕОБХ) : Платформата за консултации със заинтересованите страни се състои от организации от целия ЕС, работещи в области, свързани с хранителната верига, и консултира ЕОБХ по общи въпроси във връзка с работната програма на агенцията, методологии за оценка на риска и др.

СДИ (ЕОБХ) : Специалната декларация за интереси е свързана с конкретен предмет или няколко предмета (например вещества/продукт) на конкретно заседание или конкретен мандат, разглеждан/и на едно или няколко заседания.

(Съ)докладчик : Член на научния орган, назначен да (съ)ръководи дейността и координацията на конкретна задача (напр. оценка на лекарствен продукт, научна консултация относно конкретен продукт или по общ въпрос като: насоки, събиране на данни и др.)

Регламент REACH : REACH е регламент на Европейския съюз за химикалите и тяхната безопасна употреба (Регламент (ЕО) № 1907/2006 на Европейския парламент и на Съвета от 18 декември 2006 година относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (OB L 396, 30.12.2006 г., стр. 1)). Той третира регистрирането, оценката, разрешаването и ограничаването на химични вещества. Целта на REACH е да подобри опазването на човешкото здраве и околната среда от опасностите, които могат да причинят химикалите, като се засилят иновациите и конкурентоспособността на химическата промишленост на ЕС.

ECHA : Европейска агенция по химикали

EMA (преди EMEA) : Европейска агенция по лекарствата

КРАТКО ИЗЛОЖЕНИЕ

I. Целта на извършения одит е да се направи оценка на политиките и процедурите за управление на случаите на конфликт на интереси в четири европейски агенции (наричани по-нататък "избраните агенции"), които вземат жизнено важни решения, засягащи безопасността и здравето на потребителите, а именно Европейската агенция за авиационна безопасност (ЕААБ), Европейската агенция по химикали (ECHA). Европейския орган по безопасност на храните (ЕОБХ) и Европейската агенция по лекарствата (EMA). Не са разгледани политиките и процедурите, прилагани след приключването на одитната дейност на Палатата на място (октомври 2011 г.).

II. Съществуват различни дефиниции за ситуациите, при които е налице конфликт на интереси. За целите на извършения от Палатата одит е използвана дефиницията, съдържаща се в насоките на ОИСР "Управление на конфликта на интереси в публичния сектор" [4] "…съществуват ситуации, при които частните интереси и пристрастия на обществения служител създават или могат да създадат конфликт с правилното изпълнение на неговите/нейните служебни задължения".

III. Определени рискове, свързани с конфликта на интереси, са заложени в структурата на избраните агенции (напр. една и съща организация е едновременно представител на управлението и доставчик на услуги) и в използването на изследванията, извършвани от съответния промишлен отрасъл. В този контекст е от първостепенна важност избраните агенции да притежават надеждни системи за справяне с високия присъщ риск от възникване на конфликт на интереси.

IV. Не съществува цялостна регулаторна рамка на ЕС, посветена на конфликта на интереси, която да осигурява съпоставими минимални изисквания относно независимостта и прозрачността, приложими за всички агенции на ЕС и всички основни участници, които оказват влияние върху стратегията, дейността и вземането на решения. В отсъствието на такава регулаторна рамка Насоките на ОИСР по този въпрос, които представляват международен ориентир за разработване на цялостна политика по отношение на конфликта на интереси, е възприета като част от референтната рамка на настоящия одит.

V. Европейската сметна палата ("Палатата") стигна до заключението, че нито една от избраните агенции не управлява ситуациите на конфликт на интереси по подходящ начин. Степента на отчетените недостатъци обаче е различна.

VI. От избраните агенции EMA и ЕОБХ са разработили най-усъвършенстваните политики и процедури за деклариране, оценка и управление на конфликта на интереси.

VII. Въпреки че ECHA е разработила своя специална политика за управление на конфликта на интереси, в политиката и процедурите спрямо служителите и апелативния съвет на ECHA има съществени недостатъци.

VIII. Палатата установи, че ЕААБ няма свои специфични политика и процедури относно конфликта на интереси. ЕААБ не получава и не оценява декларациите за интереси на служителите, на управителния съвет и на апелативния съвет и на експертите.

IX. Палатата приветства факта, че всички избрани агенции непрекъснато развиват и засилват своите политики и процедури също и в отговор на различни събития, външен натиск и одитите на Палатата.

X. Палатата препоръчва:

а) ЕААБ да разработи цялостна специфична за агенцията политика и процедури за управление на конфликта на интереси;

б) ECHA да приложи по подходящ начин политиката и процедурите за служителите и за членовете на апелативния съвет;

в) избраните агенции да подобрят своите политики и процедури за конфликт на интереси чрез:

i) проверка на кандидатите за конфликт на интереси преди назначаването им на работа;

ii) установяване на политики и процедури за конфликт на интереси, които да гарантират, че националните органи, изпълняващи възложени от агенциите задачи (EААБ и EMA), управляват ситуациите на конфликт на интереси съгласно съпоставими изисквания;

iii) определяне и последователно прилагане на ясни и обективни критерии за оценка на декларациите за наличие на интереси;

iv) въвеждане на политики и процедури, свързани с получаването на подаръци и покани, валидни за цялата агенция (ЕААБ, ECHA и ЕОБХ);

v) разработване на ясни, прозрачни и последователни политики и процедури, свързани със злоупотребата с доверие, валидни за цялата агенция;

vi) подобряване на прозрачността на декларираните интереси по време на заседанията и в контекста на процедурите за взимане на научно обосновани решения;

vii) осигуряване на комплексно и задължително обучение по конфликт на интереси;

viii) избраните агенции в сътрудничество с всички съответни органи по назначаването следва да обърнат внимание на проблемите, възникващи след прекратяване на служебните правоотношения на служителите.

г) законодателят на ЕС, евентуално след консултация с други институции на ЕС, да предвиди по-нататъшно развитие на регулаторната рамка на ЕС, посветена на управлението на случаи на конфликт на интереси, като използва Насоките на ОИСР и съществуващите добри практики;

д) въпреки че заключенията в настоящия доклад са направени въз основа на четири избрани агенции, всички институции на ЕС и децентрализирани органи могат да проверят дали препоръките в него са валидни и приложими и за тях.

ВЪВЕДЕНИЕ

Контекст

1. Ситуациите на конфликт на интереси могат да възникнат почти на всяко работно място по всяко време. Ако не се разрешат по подходящ начин, те могат да повлияят отрицателно върху процеса на вземане на решения, да породят скандали и да нанесат щети върху репутацията. Това е най очевидно, когато става дума за публични органи, тъй като може да доведе до загуба на доверие в способността им да работят безпристрастно в най-голям интерес на обществото. Съществуват редица определения за ситуациите, при които е налице конфликт на интереси. За целите на одита на Палатата е използвано определението в Насоките на ОИСР "Управление на конфликта на интереси в публичния сектор" [5] (по-нататък "Насоки на ОИСР"): "…съществуват ситуации, при които частните интереси и пристрастия на обществения служител създават или могат да създадат конфликт с правилното изпълнение на неговите/нейните служебни задължения". В този контекст конфликтът на интереси може да е: действителен, явен или потенциален [6].

2. През последните години в пресата се съобщава за редица предполагаеми случаи на конфликт на интереси, свързани с определени агенции на ЕС, и това поражда загриженост сред представителите на Европейския парламент. През 2011 г. Европейският парламент призова Палатата "да предприеме подробен анализ на подхода на агенциите по отношение на управлението на случаите, когато има потенциален конфликт на интереси" [7].

3. Европейският парламент отложи приемането на финансовите отчети на EMA и ЕОБХ за 2010 г. отчасти поради това, че счита за незадоволително управлението на конфликта на интереси [8].

4. Палатата реши да насочи вниманието си върху четири агенции (ЕААБ, Палатата реши да насочи вниманието си върху четири агенции (ЕААБ, ECHA, ЕОБХ и EMA, наричани по-нататък "избраните агенции"), които са изложени на най-голям риск от липса на безпристрастност поради съществените си правомощия за вземане на решения в области от изключителна важност за здравето и безопасността на потребителите. Решенията, вземани от избраните агенции засягат лично всеки един гражданин на ЕС:

а) ЕААБ трябва да поддържа и развива високо стандартно ниво на безопасност на гражданското въздухоплаване в Европа. С оглед постигането на тези цели ЕААБ издава сертификационни спецификации за въздухоплавателни средства, взема решения относно сертифицирането за летателната годност и за опазване на околната среда, провежда стандартизационни инспекции в държавите членки и да дава становища и препоръки към Комисията за засилване на безопасността на гражданското въздухоплаване;

б) ECHA има важна регулаторна роля за прилагането на законодателството на ЕС относно химикалите в полза на човешкото здраве и околната среда, както и в подкрепа на иновациите и конкурентоспособността. ECHA помага на дружествата да спазват законодателството, съдейства за повишаване на безопасната употреба на химикали, предоставя информация относно химикали, извършва тяхното етикиране и класифициране и работи по въпроси, свързани с химикалите, пораждащи сериозно безпокойство; в) ЕОБХ трябва да предоставя независима информация относно безопасността на храните и фуражите, като по този начин допринася за високата степен на защита на здравето на хората и животните. ЕОБХ изготвя научни становища относно съставките на храните, пестицидите, генетично модифицираните организми и др. и насърчава единните методологии за оценка на риска за храните и фуражите;

г) EMA отговаря за научната оценка и контрол на лекарствата, разработвани от фармацевтични компании за употреба в Европейския съюз. Освен това EMA предоставя научни консултации и помощ за дружествата при разработването на нови лекарства и публикува насоки относно изискванията за качество, безопасност и ефикасност. Тя се счита за център на европейската мрежа по лекарствата, включваща 40 национални компетентни органа;

д) Накратко, избраните агенции определят лицензирането на въздухоплавателните средства, химикалите, хранителните съставки и лекарствата в ЕС. В Приложение I се прави преглед на целите и задачите на всяка от избраните агенции.

5. Очевидно всички агенции и институции на ЕС и други децентрализирани органи (напр. съвместни предприятия и др.) могат да бъдат изложени на риск от възникване на конфликт на интереси и въпреки че заключенията и препоръките на настоящия доклад са свързани само с избраните агенции, други агенции и институции на ЕС могат да проверят дали те са валидни и за тях.

ПРИСЪЩИ РИСКОВЕ ОТ ВЪЗНИКВАНЕ НА КОНФЛИКТ НА ИНТЕРЕСИ

6. С оглед на значението на избраните агенции и на решенията, вземани от тях, при тях рисковете и последиците от лошото управление на случаите на конфликт на интереси са най-големи. Някои случаи на конфликт на интереси, свързани с минали, настоящи или бъдещи интереси, са неизбежни и не означават непременно неправомерно поведение или корупция. Често такъв е случаят с високоспециализираните/единствени по рода си организации, в които експертният опит е с ограничен капацитет и промишленият отрасъл се "бори" за едни и същи експерти.

7. Структурата и дейността на избраните агенции (напр. управление, взаимодействие с трети страни, клиенти, доставчици и др.) изискват тясно сътрудничество с националните органи и със съответния промишлен отрасъл. Това обаче води до възникване на присъщ риск от конфликт на интереси:

- Управителен съвет: В ЕААБ, ECHA и EMA управителните съвети се състоят главно от представители на националните органи или държавите членки. В същото време ЕААБ и EMA възлагат част от своите дейности за външно изпълнение на съответните национални органи и вземат други решения, касаещи националните органи (вж. каре 1). В ЕОБХ членовете на управителния съвет се избират въз основа на техния трудов и научен опит. Въпреки това, съгласно регламента за създаването на ЕОБХ, четирима от 15-те членове на управителния съвет на ЕОБХ имат опит (включително и настоящо участие) в организации, представляващи потребителите и други интереси в хранителната промишленост. Нещо повече - безпристрастността по отношение на дейността и вземането на решения в ЕОБХ би могла да бъде застрашена, тъй като три от тези организации, представени в управителния съвет, са представени и в платформата за консултации със заинтересованите страни [9];

- Участие на външни експерти (наричани по-нататък "експерти"): При извършване на научната си дейност ECHA, ЕОБХ и EMA работят с експерти, които имат богат опит в съответната област и може да имат минали или настоящи връзки с промишления отрасъл (като служебни правоотношения, финансиране на проучвания и др.). Например около 3800 експерти участват в дейността на EMA, а около 1200 — в дейността на ЕОБХ. В тези три агенции експертите са членове на научните комитети и експертните групи, участващи пряко в изготвянето на научни становища, които са в основата на изключително важни решения, касаещи здравето и безопасността на потребителите (напр. научни становища относно лекарства, храни, химикали). В ЕААБ експертите участват предимно в дейности по изготвянето на правила, стандартизационни инспекции в държавите членки, и в по-малка степен в задачи по сертифициране.

- Партньорство със заинтересованите страни: Предвид научните и контролните си функции, избраните агенции работят в тясна връзка с представители на промишления отрасъл или потребителите (като производители, оператори, дистрибутори и др.). Например важен рисков фактор е фактът, че за повечето научно обосновани становища и решения, изготвени от избраните агенции, се използват и проучвания, проведени или финансирани от съответния промишлен отрасъл.

8. В този контекст е от първостепенно значение избраните агенции да могат да управляват присъщите рисковете от възникване на конфликт на интереси.

КАРЕ 1

ПРИМЕРИ ЗА ПРИСЪЩИ ЗА СТРУКТУРАТА НА АГЕНЦИЯТА РИСКОВЕ ОТ ВЪЗНИКВАНЕ НА КОНФЛИКТ НА ИНТЕРЕСИ

Управителният съвет на EMA, който се състои основно от представители на националните органи (НО), решава относно заплащането на научни услуги, предоставени на агенцията от НО. В специален годишен доклад [10] Палатата отбелязва, че е необходимо да се въведе система, основаваща се на действителните разходи, извършени от НО. Досега такава система не е въведена и Управителният съвет на EMA е отхвърлил последното предложение [11].

Към момента на провеждане на одита в ЕААБ се провеждаше тръжна процедура за възлагане на задачи по сертифициране за външно изпълнение от квалифицирани органи [12]. Досега тя е възлагала задачите по сертифициране само на акредитирани НО въз основа на рамкови договори, сключени без каквито и да било тръжни процедури. Цените, заплащани от ЕААБ във връзка с възложените задачи, са посочени в рамковите договори. Стандартните ставки за едни и същи задачи се различават между отделните НО и не се основават на действителните разходи.

Съгласно правната рамка на ЕААБ агенцията извършва одит на НО във връзка с процесите на стандартизация и акредитация, като в същото време интересите им са представлявани на ниво управителен съвет.

РЕФЕРЕНТНА РАМКА

9. За ефективно управление на случаите на конфликт на интереси избраните агенции трябва да разполагат с подходяща референтна рамка.

10. Регулаторната рамка на институциите на ЕС и децентрализираните органи (наричана по-нататък "регулаторна рамка на ЕС") се състои от Правилника за длъжностните лица на Европейските общности и Условията за работа на другите служители на Общностите (наричан по-нататък "Правилник за персонала"), други решения и насоки на ЕК за управлението на конфликта на интереси. По-подробен списък на съдържанието на референтната рамка, касаеща конфликта на интереси, е представен в приложение II.

11. Правилникът за персонала съдържа редица изисквания от доста общ характер, свързани с етичните принципи, които следва да спазват длъжностните лица [13]: независимост, честност, обективност, безпристрастност и лоялност. Комисията е публикувала решения [14] и насоки за тяхното практическо приложение.

12. Стандарт № 2 на Комисията за вътрешния контрол, озаглавен "Етични и организационни ценности", изисква наличие на процедури, които да гарантират, че всички служители са запознати със съответните етични и организационни стойности, по-специално етично поведение, избягване на конфликт на интереси, предотвратяване на измами и докладване на нередности.

13. В допълнение към гореизложеното три от четирите агенции са разработили свои специфични политики и процедури за конфликт на интереси (обобщение на политиките и процедурите на агенциите е представено в приложение III).

14. Що се отнася до публичния сектор, съществуват общоприети насоки на ОИСР. Освен това ОИСР е публикувала конкретни насоки по въпросите, възникващи след прекратяване на служебните правоотношения - Добри практики за предотвратяване на конфликт на интереси след прекратяване на служебните правоотношения (Post-Public Employment – Good Practices for preventing Conflict of Interest) [15].

ОБХВАТ И ПОДХОД НА ОДИТА

ОБХВАТ НА ОДИТА

15. Одитът оцени политики и процедури за управление на случаи на конфликт на интереси в четири избрани агенции, които вземат много важни решения, касаещи безопасността и здравето на потребителите, а именно:

- ЕААБ предоставя сертификати за безопасност на гражданското въздухоплаване, за които се изискват високи технологични познания от служителите, обикновено придобити при работа в промишления отрасъл или за НО. Съществува риск служители на агенцията, които имат такъв опит и знания, да участват във вземане на решения в полза на бивш (и/или евентуално бъдещ) работодател.

- ECHA управлява Регламента REACH, чиято цел е да гарантира високо ниво на защита на човешкото здраве. Тя предоставя научни и технически съвети относно химикалите, което може да има много голям финансов ефект върху дружествата, работещи в този сектор.

- ЕОБХ предоставя информация относно рисковете, свързани с безопасността на храните. Тя предоставя научни и технически съвети относно хранителни продукти, което може да има много голям финансов ефект върху дружествата, работещи в този сектор.

- EMA има координираща роля в разрешаването и поддържането на лекарствените продукти в ЕС. Тя трябва да разчита на изпитвания, провеждани от организации и компании, имащи неотменен интерес по отношение на въпросните продукти.

16. Одитът е насочен към основни участници, включително организации, работещи с избраните агенции, които имат важна роля в процеса на вземане на научнообосновани решения и оперативните дейности:

- членовете на управителните съвети;

- членовете на научните консултативни групи, комитетите, форумите и други експерти;

- служителите на агенциите, по-специално директорите и основният екип от служители, участващи във вземането на научнообосновани решения;

- членовете на апелативните съвети (ЕААБ, ECHA); както и

- организациите на заинтересованите страни.

17. Одитът не обхваща случаи на конфликт на интереси, които могат да възникнат при процедурите за обществени поръчки и набиране на служители. Тези процедури са предмет на годишните одити на Палатата.

18. Палатата не е направила оценка на конкретни случаи на конфликт на интереси, тъй като това би означавало интензивна проверка на обстоятелствата около тези случаи, както и спорни решения. Палатата не може да оцени дали са правилни използваните от избраните агенции методи за оценка на резултатите от проучванията, финансирани от съответния промишлен отрасъл.

19. Следва да се отбележи, че всички избрани агенции непрекъснато развиват и укрепват своите политики и процедури също и в отговор на различни събития, външен натиск, както и на одита на Палатата. Политиките и препоръките, реализирани след приключване на работата на място във връзка с одита (октомври 2011 г.), не са включени в оценката.

ПОДХОД НА ОДИТА

20. Целта на одита е да се даде отговор на основния въпрос на одита:

- Правилно ли управляват избраните агенции ситуациите на конфликт на интереси?

и на два конкретни въпроса:

- Прилагат ли се подходящи политики и процедури за управление на случаите на конфликт на интереси?

- Правилно ли прилагат избраните агенции своите политики и процедури за управление на случаи на конфликт на интереси?

21. Политиките и процедурите на отделните агенции, изготвени в контекста на специфичните за всяка от тях законодателни изисквания, както и тяхното прилагане, са оценени на базата на регулаторната рамка (вж. приложение II), отнасяща се до институциите на ЕС и децентрализираните органи, подробните Насоки на ОИСР и добрите практики, установени в избраните агенции. В отсъствието на цялостна регулаторна рамка на ЕС Насоките на ОИСР се считат за част от референтната рамка за настоящия одит, тъй като те определят международния стандарт за разработване на цялостна политика относно конфликта на интереси. Насоките на ОИСР са използвани във всички случаи, които не са обхванати от регулаторната рамка на ЕС или са недостатъчно обхванати. Насоките на ОИСР касаят като цяло правителствата и обществените институции, с цел да им помогнат да разработят и осъществяват ефективна политика относно конфликта на интереси.

22. Във връзка с одита беше извършено следното:

- анализ на регулаторната рамка на избраните агенции;

- срещи с ръководството на избраните агенции, с техните служители и различните съвети (управителен съвет, консултативен съвет, апелативен съвет);

- анализ на анкета, попълнена от избраните агенции;

- преглед на документи, свързани с политиките, процедурите, вътрешните насоки, декларациите за интереси, протоколите от заседанията на експертните групи/научните комитети, личните досиета на служителите и др. на избраните агенции; както и

- проверка на начина, по който избраните агенции прилагат своите политики и процедури в различни конкретни случаи (напр. служители, експерти, членове на управителния съвет), включително редица оповестени случаи на конфликт на интереси (неправителствени организации, Европейският омбудсман, медии и др.).

23. Палатата представя своите оценки и препоръки на хронологична основа, т.е. политиките и процедурите са анализирани по отношение на основните участници, при прилагането им в етапите на първоначално назначаване (напр. назначаването на експерти в научния комитет), в хода на тяхната служба в агенцията (включително обучение и приемане на подаръци и др.) и при напускане на агенцията (включително задълженията, които при заемане на нови постове биха могли да доведат до конфликт на интереси).

КОНСТАТАЦИИ И ОЦЕНКИ

РЕГУЛАТОРНА РАМКА НА ЕС

24. Избраните агенции се подчиняват на Правилника за персонала (вж. каре 2).

25. Все пак изискванията за независимост, посочени в Правилника за персонала, и насоките на Комисията се отнасят само за служителите. Те не касаят други основни участници в процесите на вземане на решения като членовете на управителните съвети и експертите.

26. Разпоредби, свързани с изискванията за независимост и прозрачност в агенциите, се съдържат в съответния регламент за създаването на всяка една от тях, но степента на задължителност се различава значително между отделните избрани агенции (вж. приложение IV). Тези разпоредби се отнасят до изисквания за попълване и публикуване на годишни и специфични декларации за интереси, за публично оповестяване на дневния ред и протоколите от заседанията на научните органи и различните съвети (напр. управителен съвет, апелативен съвет), за публикуване на резултатите от научни изследвания и др. Както е показано в приложение IV, нормативните изисквания за независимост и прозрачност са по-строги за ЕОБХ и EMA, не толкова строги за ECHA (напр. няма задължение за публикуване на декларациите за интереси) и най-малко ограничителни за ЕААБ (напр. няма задължение за попълване на декларации за интереси).

КАРЕ 2

РАЗПОРЕДБИ ОТНОСНО КОНФЛИКТА НА ИНТЕРЕСИ В ПРАВИЛНИКА ЗА ПЕРСОНАЛА

длъжностното лице трябва да уведомява за всеки личен интерес, който би накърнил неговата или нейната независимост [16];

трябва да се вземат съответните необходими мерки за намаляване на рисковете [17];

длъжностното лице трябва да поиска разрешение да се заеме с външна дейност и декларира осъществяваната професионална дейност срещу заплащане от съпруга [18]; и

длъжностните лица продължават да бъдат обвързани от задължението за лоялност и дискретност след прекратяване на служебното правоотношение по отношение на приемането да изпълнява определени функции или придобивки и трябва да уведомяват за всяка професионална дейност, с която се заемат в рамките на две години след прекратяване на служебното правоотношение [19].

27. От това следва, че няма цялостна регулаторна рамка на ЕС относно конфликта на интереси, която да осигури съпоставими минимални изисквания за независимост и прозрачност, приложими за всички агенции на ЕС и за всички основни участници, които влияят върху стратегията, дейността и вземането на решения. В приложение V са съпоставени регулаторната рамка на ЕС (без да се включват регламентите за създаване на агенциите и специфичните политики и процедури на всяка от агенциите) с Насоките на ОИСР.

ПРЕДИ ПОСТЪПВАНЕ НА РАБОТА В АГЕНЦИИТЕ

НЕ СЕ ИЗВЪРШВА ПОДХОДЯЩА ОЦЕНКА НА КАНДИДАТИТЕ

28. Като цяло процедурите за подбор и назначаване в ЕААБ, ECHA [20] и EMA не включват подходяща оценка на кандидатите (т.е. експерти, членове на управителния съвет и членове на апелативния съвет) във по отношение на случаи на конфликт на интереси. Членовете на управителните съвети и редица експерти (ECHA и ЕМА) обаче се номинират или назначават от държавите членки, националните органи или институциите на ЕС (т.е. Комисията, Съвета и др.), а избраните агенции нямат влияние или имат ограничено влияние върху тяхното назначаване.

29. Правилата за назначаване на експерти в ЕОБХ предвиждат оценка на декларациите за интереси на кандидатите. Въпреки това оценката не се основава на ясно посочени критерии в случаите на конфликт на интереси.

30. Ето защо в повечето случаи даден конфликт на интереси се открива едва след като кандидатите са назначени. Нещо повече, избраните агенции нямат правомощия да заменят членове на управителните съвети или експерти, когато се прецени, че техните интереси са несъвместими с ролята им в съответната агенция (вж. каре 3).

КАРЕ 3

ПРИМЕР ЗА ЛИПСА НА ОЦЕНКА НА КАНДИДАТИТЕ

Член на научния комитет е назначен от Комисията и декларацията му за интереси е разгледана от EMA едва след неговото [21] назначение. Оценката показва конфликт на интереси, който би следвало да попречи на неговото назначение, но EMA не може да го освободи.

31. В Насоките на ОИСР се препоръчва извършване на оценка като част от процедурите за подбор, за да се открият и разрешат конфликтите на интереси на по-ранен етап [22].

КРИТЕРИИТЕ ЗА ДОПУСТИМОСТ НА ОРГАНИЗАЦИИТЕ НА ЗАИНТЕРЕСОВАНИТЕ СТРАНИ, АНГАЖИРАНИ В ДЕЙНОСТТА НА EMA, СА НЕПЪЛНИ

32. Като цяло избраните агенции прилагат подходящи мерки за ангажиране на организации на заинтересовани страни в тяхната дейност. За да бъдат представени в различните органи на избраните агенции, тези организации трябва да отговарят на определени изисквания за допустимост.

33. Въпреки това тези критерии невинаги съдържат ясни стандарти, които следва да бъдат спазвани. Критерият за прозрачност на EMA изисква ежегодно посочване на източниците на финансиране на пациентски и потребителски организации. Не съществуват обаче минимални стандарти за приемлива финансова структура и така потенциално се позволява на пациентските или потребителските организации, които изцяло са финансирани от дадена фармацевтична компания, да участват в дейностите на EMA.

34. Освен това, EMA няма никакви критерии за допустимост по отношение на организациите на здравните специалисти, които могат да участват в дейностите на EMA по същия начин, както например пациентските или потребителските организации.

НЕ СЕ ИЗВЪРШВА ПОДХОДЯЩО НАБЛЮДЕНИЕ НА НАУЧНИТЕ И/ИЛИ ОПЕРАТИВНИТЕ ДЕЙНОСТИ, ВЪЗЛОЖЕНИ НА ВЪНШНИ ИЗПЪЛНИТЕЛИ

35. Управлението на конфликта на интереси е много важно, когато дейностите на избраните агенции се възлагат на външни изпълнители, тъй като тези дейности не се извършват под прекия контрол на избраните агенции. ЕААБ и EMA възлагат за външно изпълнение от НО значителна част от своите научни и/или оперативни дейности.

36. ЕААБ използва рамкови договори с НО, които трябва да гарантират отсъствието на конфликт на интереси на ниво задачи, възложени за външно изпълнение. ЕААБ обаче няма ясни критерии и методология за проверка на политиките и процедурите за конфликт на интереси в НО и на тяхното прилагане. Няма доказателства, че ЕААБ извършва такава проверка.

37. Политиките и процедурите на EMA относно конфликта на интереси не обхващат националните експерти, работещи по задачите, възложени на НО за външно изпълнение. EMA не извършва проверка на политиките и процедурите за конфликт на интереси на НО.

РАБОТА В АГЕНЦИИТЕ

СПЕЦИФИЧНИ ПОЛИТИКИ И ПРОЦЕДУРИ СА РАЗРАБОТЕНИ ОТ EMA, ECHA И ЕОБХ ...

38. EMA и ЕОБХ от избраните агенции са разработили най-усъвъвршенствани рамки за деклариране, оценка и управление на конфликта на интереси, що се отнася по-конкретно до рисковете, свързани със съответния промишлен отрасъл.

39. Основна роля в управлението на конфликта на интереси има декларацията за интереси, в която отделните лица посочват личните обстоятелства, отнасящи се до конфликт на интереси, съгласно определението в политиките и процедурите на избраните агенции.

40. Политиките и процедурите на ECHA, EMA и ЕОБХ относно конфликта на интереси изискват декларации за интереси (предимно годишни) от служителите, от членовете на управителните и апелативните съвети, от научните съвети, експертните групи и форумите на експертите.

41. ECHA е разработила политика относно конфликта на интереси малко след своето създаване. Нова "Политика за управление на потенциални конфликти на интереси" е приета от управителния съвет на ECHA на 30 септември 2011 г. Политиката е валидна за цялата агенция и всичките й дейности [23]. Тя въвежда по-подробен формуляр на декларацията за интереси, както и изискване за ежегодното й попълване от служителите.

42. EMA е разработила редица ясни и реалистични описания на това какви обстоятелства могат да доведат до конфликт на интереси. Що се отнася до оценката на експертите, EMA и ЕОБХ са определили специфични критерии като например финансови интереси, служебни правоотношения, членство в научен орган, консултантска дейност, финансиране на изследователска дейност, права на интелектуална собственост, близки членове на семейството, подаръци и покани и др., които могат да породят конфликт на интереси. В зависимост от дейностите и дали те са текущи или минали (през последните пет години), политиките и процедурите предвиждат ограничения за заемане на определени длъжности или за участие в различни етапи от процеса на вземане на решения. EMA е разработил ясна матрица, в която декларираните интереси са свързани с набор от ограничения (вж. приложение VI).

43. В допълнение към системата на ЕОБХ за годишни декларации за интереси агенцията е въвела и допълнително изискване за експертите, които трябва:

- да правят специални декларации преди всяко заседание на научния комитет и на експертните и работните групи; и

- да декларират устно по време на заседанието всякакви непредвидени интереси във връзка с точките от дневния ред.

44. От май 2008 г. ЕОБХ използва специализиран софтуер за декларации за интереси с цел да осигури проследимост на процеса на оценка. EMA също е разработила определени приложения/бази данни за управление на процеса на оценка на декларациите за интереси. ECHA няма такъв софтуер, който да подпомага управлението и оценката на декларациите за интереси.

… НО НЕ И ОТ ЕААБ

45. С изключение на Отдела за одобрение и стандартизация ЕААБ не разполага със специфична политика и процедури относно конфликта на интереси. В ЕААБ не се получават или оценяват редовно декларациите за интереси.

ПРИ ОСЪЩЕСТВЯВАНЕТО НА ПОЛИТИКИТЕ И ПРОЦЕДУРИТЕ В ECHA ИМА СЪЩЕСТВЕНИ НЕДОСТАТЪЦИ

ECHA НЕ РАЗГЛЕЖДА ДЕКЛАРИРАНИТЕ ИНТЕРЕСИ ПРЕДИ ВЪЗЛАГАНЕ НА ЗАДАЧИ НА СЛУЖИТЕЛИТЕ

46. Съгласно предишната политика и процедури на ECHA служителите са били длъжни да попълват декларация при тяхното назначаване [24]. Първоначалните декларации е трябвало да се актуализират при настъпване на промени.

47. Проверените от Палатата декларации на служителите се съхраняват в запечатани пликове в личните досиета и не са разглеждани и оценявани от ECHA за конфликт на интереси. ECHA разчита изцяло на задължението на служителите да информират незабавно висшестоящите, в случай че разберат за конфликт на интереси, независимо от подадените преди това декларации. Прегледът на декларациите за интереси в запечатани пликове разкри случаи, с които е трябвало да се занимае ръководството, както е показано в каре 4.

ПОЛИТИКИТЕ И ПРОЦЕДУРИТЕ ЗА ОЦЕНКА И УПРАВЛЕНИЕ НА КОНФЛИКТА НА ИНТЕРЕСИ В АПЕЛАТИВНИЯ СЪВЕТ НА ECHA НЕ СА ПОДХОДЯЩИ

48. Апелативният съвет се занимава с молби от всички физически и юридически лица, засегнати от решенията на тази агенция. Състои се от председател и други двама постоянни членове, които са служители на ECHA, както и от допълнителни заместващи членове, които не са служители на ECHA. Той е независим орган в рамките на ECHA и има собствен кодекс за поведение.

КАРЕ 4

ПРИМЕРИ ЗА ДЕКЛАРАЦИИ ЗА ИНТЕРЕСИ В ЗАПЕЧАТАНИ ПЛИКОВЕ, НЕРАЗГЛЕДАНИ ОТ ECHA

Старши служител е декларирал отдаване под наем на апартамент на една от компаниите, която има голям брой подадени заявления в ECHA.

Старши служител е декларирал минали служебни правоотношения с голяма компания, подала много заявления, които се разглеждат от неговия отдел.

Младши служител е декларирал минали служебни правоотношения по проекти, финансирани от компания, както и служебни правоотношения на неговата съпруга със същата компания, която има голям брой висящи искания в ECHA.

49. Постоянните членове на апелативния съвет са длъжни са попълват годишна декларация за интереси. Заместващите и допълнителните членове на апелативния съвет са длъжни да попълват годишни декларации за интереси и да представят специфични декларации за интереси преди да им бъде възложена работя по даден случай.

50. Отговорността за разглеждане на декларациите за интереси и за уреждане на случаи на конфликт на интереси е на секретариата и председателя. Не съществува обаче официална процедура и документиране на извършените проверки, към момента когато апелативният съвет започва работа по конкретен случай, и се разчита изцяло на декларациите от постоянните членове на апелативния съвет.

51. Палатата установи, че апелативният съвет не разполага с достатъчно информация за вземане на обосновани решения за това дали съществува конфликт на интереси. Налице е само информация във връзка с компанията, подала жалба, но не и за всички компании, имащи пряк интерес в обжалвания случай (напр. компания, която е (съ)регистрирала дадено химическо вещество).

52. Декларациите за интереси на членовете на апелативния съвет не съдържат подробности за всички вещества и случаи, по които са работили тези членове преди да се присъединят към ECHA (вж. каре 5).

КАРЕ 5

ПРИМЕР ЗА НЕПОДХОДЯЩО УПРАВЛЕНИЕ НА СЛУЧАИ НА КОНФЛИКТ НА ИНТЕРЕСИ В АПЕЛАТИВНИЯ СЪВЕТ НА ECHA

Двама членове на апелативния съвет са декларирали собственост и/или трудова дейност в областта на действие на Регламента REACH [25]. Въпреки това политиките и процедурите не ги възпрепятстват от назначение по случаи, имащи минала или настояща връзка с тях.

ОЦЕНКАТА И УПРАВЛЕНИЕТО НА ДЕКЛАРИРАНИТЕ ИНТЕРЕСИ НЕВИНАГИ СА ПРАВИЛНИ

53. Съгласно Насоките на ОИСР организациите следва да предоставят ясно описание на обстоятелствата и взаимоотношенията, които могат да доведат до възникване на конфликт на интереси [26]. Задължението за деклариране на интерес е на отделното лице. Административната процедура на организацията следва просто да гарантира, че декларираната информация се оценява и актуализира правилно . В политиките и процедурите, отнасящи се до конфликти на интереси, следва да се посочват ясни мерки за тяхното решаване, като например премахване на интереса, органичен достъп до определена информация, прехвърляне на длъжностното лице към функции, в които няма конфликт, оттегляне от функцията, намираща се в конфликт с частните интереси, и др.

НЕПОДХОДЯЩА ДОКУМЕНТАЦИЯ ЗА ОЦЕНКАТА НА КОНФЛИКТА НА ИНТЕРЕСИ ОТ УПРАВИТЕЛНИЯ СЪВЕТ

54. Във всички избрани агенции разглеждането на декларациите за интереси на членовете на управителните съвети и взетите в тази връзка решения не са подходящо документирани.

НЕВИНАГИ СЕ ИЗПОЛЗВА НАЛИЧНАТА ИНФОРМАЦИЯ

55. Избраните агенции невинаги използват информацията, предоставена им от засегнатите лица и до която тези агенции имат безпроблемен достъп (автобиографии, предишни декларации за интереси, информация в медиите и др.), за да проверят декларациите за интереси. Одитът установи редица случаи, при които една проверка на въпросната информация би разкрила проблемите (вж. каре 6).

ОТСЪСТВИЕ НА ЯСНИ КРИТЕРИИ ЗА ОЦЕНКА И НЕПОСЛЕДОВАТЕЛНО ПРИЛАГАНЕ

56. В ECHA, въпреки че политиката [27] изисква да се декларират всички интереси, които потенциално могат да породят конфликт на интереси, тя не се занимава конкретно със случаи, свързани с текущи финансови интереси, предишни служебни правоотношения, предишни консултантски и други подобни дейности. За разлика от EMA и ЕОБХ, не са определени интересите, несъвместими с отговорностите на служителите в ECHA, , нито са посочени необходимите мерки за намаляване на най-често срещаните рискове. Поради това оценката на случаите на конфликт на интереси зависи от решението на съответното отговорно лице.

КАРЕ 6

ПРИМЕРИ ЗА НЕИЗПОЛЗВАНЕ НА НАЛИЧНАТА ИНФОРМАЦИЯ ЗА ОЦЕНКА НА ДЕКЛАРАЦИИТЕ ЗА ИНТЕРЕСИ

В EMA и ЕОБХ бяха установени явни несъответствия между по-скорошни и предишни декларации за интереси на определени експерти. Агенциите не винаги са търсили разяснения от експертите.

В ECHA един служител не е декларирал всички минали трудови правоотношения през последните пет години, както се изисква съгласно политиката. Това е можело да стане ясно при едно обикновено сравняване на декларацията за интереси с автобиографията на служителя.

EMA е установила случай на конфликт на интереси при член на научния комитет на EMA, поради неговите частни интереси. EMA заключава, че този експерт не може да бъде член на научния комитет. Въпреки това експертът е продължил да участва в заседанията на научния комитет и е преназначен от ЕК за нов тригодишен период. В актуализираната декларация за интереси на този експерт вече не се споменават интересите, свързани с въпросната организация. Това е в противоречие с предишната оценка и с публикуваната автобиография.

57. В критериите за оценка на конфликта на интереси за научните експерти на ЕОБХ липсва яснота, което в някои случаи поставя под въпрос дадени оценки, както е показано в каре 7.

КАРЕ 7

ПРИМЕРИ ЗА СЪМНИТЕЛНИ ОЦЕНКИ НА КОНФЛИКТ НА ИНТЕРЕСИ В ЕОБХ ПОРАДИ ЛИПСА НА ЯСНОТА

Несъвместими отговорности на научните експерти: инициатори и рецензенти на една и съща идея

В ЕОБХ мнозинството от членовете на един научен орган на агенцията са поддръжници на дадена идея (чрез предишни публикации, участия в работни семинари и експертни групи), която е предмет на анализ от същия научен орган.

В друг случай двама експерти от ЕОБХ предоставят едновременно консултация/съвет на частна организация, докато разглеждат същите идеи като членове на научен орган на ЕОБХ.

И в двата случая ЕОБХ заключава, че няма конфликт на интереси.

Непоследователно третиране на конфликта на интереси

В ЕОБХ конфликтът на интереси, произтичащ от членство в световна организация с нестопанска цел, финансирана основно от аграрно-хранителната промишленост и участваща активно в дейността на ЕОБХ, е третиран различно по отношение на членовете на управителния съвет и експертите.

В случая с управителния съвет на ЕОБХ двама от членовете са напуснали своите длъжности в тази организация след критики в медиите за конфликт на интереси.

Има обаче шестима експерти, свързани с организацията (напр. членове на ръководството, членове на научните комитети).

58. По мнение на Палатата от избраните агенции ЕМА има най-ясен набор от критерии за оценка по отношение на експертите. Приложение VI показва добрите практики, прилагани от ЕМА, за оценка на най-често срещаните случаи при експертите, като ги обвързва с ясни последващи ограничения (ако има такива), прилагани към дейностите на експертите в ЕМА. От друга страна, Палатата установи случаи, в които тези критерии не са били правилно прилагани (вж. каре 8).

59. В Насоките на ОИСР се препоръчва всяка политика за конфликт на интереси да отчита конкретния риск, свързан с определени категории лица. В тях се изисква организациите да откриват съответните случаи на конфликт на интереси и да прилагат мерки за намаляване на свързаните с тях рискове [28].

КАРЕ 8

ПРИМЕРИ ЗА НЕПРАВИЛНА ОЦЕНКА НА РИСКА ОТ СТРАНА НА ЧЛЕНОВЕТЕ НА НАУЧНИЯ КОМИТЕТ НА ЕМА

За двама от експертите ЕМА е определила най-ниската степен на риск, въпреки че в миналото са работили във фармацевтични компании, чиито дейности би следвало да доведат да определяне на по-висока степен на риск, съгласно политиката на ЕМА относно конфликта на интереси. Предвид тези интереси е следвало да се ограничи участието в дейностите на комитета. ЕМА е повишила степените на риск на по-късен етап, едва при по-нататъшното прилагане на новата политика.

Един от експертите е бил консултант на фармацевтични компании до август 2007 г. Съгласно новата политика за конфликт на интереси неговата оценка е следвало да доведе до ограничения на ниво продукт или компания, в случай на участие по отношение на специфично продукт или за цяла гама продукти (например контрол на качеството на редица лекарствени продукти). ЕМА обаче не е поискала допълнителна информация от експерта и декларацията неправилно е била оценена като неизискваща ограничения.

60. В някои случаи обаче определени политики и процедури на избраните агенции съдържат пропуски или очевидни несъответствия между степента на действителния или предвидения риск от конфликт на интереси и нивото на налаганите ограничения, както и мерките, които се предприемат за намаляване на рисковете (вж. каре 9).

КАРЕ 9

ПРИМЕРИ ЗА НЕПОСЛЕДОВАТЕЛНИ И НЕПЪЛНИ ПОЛИТИКИ

EMA

На служителите не е позволено да имат финансови интереси или собственост върху патенти, но на членовете на техните семейства това е позволено. За една от категориите служители (например научен секретар на научния комитет) семейните интереси не водят до ограничения на ангажиментите на служителя в дейностите, свързани с продуктите. Преките интереси (например съществуващи финансови интереси) на членове на домакинството не са взети предвид при определяне на допустимото ниво на участие на експертите в дейностите на агенцията, дори когато съпругът/ата на члена на научния комитет има значително дялово участие в дадена фармацевтична компания.

Ограниченията, които се налагат за експертите (например за членовете на научния комитет), в случаите, когато преди са работили във фармацевтични компании, не са толкова строги, колкото тези, прилагани към служителите при същите обстоятелства, въпреки че експертите имат по-важна роля в научния процес на агенцията.

ЕМА извършва проверка за конфликт на интереси преди назначаване на ръководител/член на продуктовия екип за първоначално пускане на пазара на лекарствени продукти за хуманна употреба или на мениджър на проекта за първоначално пускане на пазара на ветеринарни лекарства. Не съществува обаче равностойна процедура за членовете на научния комитет, когато те биват назначавани за (съ)докладчици.

Ограниченията, налагани към експертите, когато те или техните организации получават безвъзмезднa финансова помощ от фармацевтичната промишленост, са неподходящи. Например на бенефициент, получаващ към момента безвъзмездна помощ от дадена компания, не му е забранено да бъде (съ)докладчик за лекарствения продукт на тази компания.

ЕОБХ

ЕОБХ изисква интересите на членовете на семейството и роднините, принадлежащи към същото домакинство или поверени на грижите на членовете на домакинството, да бъдат обявявани в декларациите за интереси [29]. За разлика от ЕМА неговата политика не пояснява кои интереси на близките членове на семейството са позволени и какви ограничения трябва да се прилагат.

ПОЛИТИКИТЕ И ПРОЦЕДУРИТЕ, СВЪРЗАНИ С ПОДАРЪЦИ И ПОКАНИ, НЕВИНАГИ СЪЩЕСТВУВАТ ИЛИ СА НЕПЪЛНИ

61. ECHA и EMA са издали насоки относно подаръците и поканите. За ECHA политиките и процедурите се прилагат само към служителите, но не и към членовете на комитетите, на форума и на управителния съвет. ЕОБХ има политика относно поканите единствено за служителите, а ЕААБ няма специфична политика за агенцията относно подаръците и поканите, а по отношение на служителите използва насоките на Комисията относно подаръците и поканите. Съгласно Насоките на ОИСР политиките относно конфликта на интереси следва да включват тези, произтичащи от всички форми на подаръци [30].

НЕ СЪЩЕСТВУВАТ ПОЛИТИКИ И ПРОЦЕДУРИ ОТНОСНО ЗЛОУПОТРЕБАТА С ДОВЕРИЕ ИЛИ ЛИПСВАТ ОБЕКТИВНИ КРИТЕРИИ ЗА ОЦЕНКА

62. Политиките и процедурите относно злоупотребата с доверие се отнасят до обстоятелства, при които дадено лице, умишлено или поради небрежност, не успява да изпълни задълженията си за пълно и своевременно деклариране на интересите, които могат да накърнят независимостта му. Политиките и процедурите следва ясно да определят последствията от недекларираното на интересите, както и санкциите, които ще бъдат налагани.

63. Правилникът за персонала гласи, че институцията предприема всички необходими мерки, ако при изпълнение на служебните си задължения, дадено длъжностно лице не успее да се справи със случай на конфликт на интереси. От друга страна, те не посочват конкретни мерки и санкции, които да бъдат предприети или приложени към длъжностни лица, неспазващи задълженията си за деклариране на конфликт на интереси.

64. Избраните агенции нямат политики и процедури относно злоупотребата с доверие, които конкретно да разглеждат случаи, когато служители не декларират всички относими интереси (например семейни, финансови интереси и др.). Освен това ЕМА и ЕААБ не разполагат с политики и процедури относно злоупотребата с доверие за членовете на управителния съвет, експертите и членовете на апелативния съвет (приложимо само за ЕААБ).

65. В своя нов документ "Политика за управление на потенциални конфликти на интереси", приет на 30 септември 2011 г. ЕCHA e въвела нови общи разпоредби относно злоупотребата с доверие, отнасящите се до служителите, експертите, членовете на управителния съвет и на апелативния съвет [31].

66. В политиката си за деклариране на интереси [32] ЕОБХ има разпоредби относно злоупотребата с доверие, за експертите от експертните групи/научните комитети. Неизпълнението на задължението за своевременно и пълно деклариране на интереси ще се счита за "убедително доказателство за злоупотреба с доверие" [33] спрямо агенцията, водещо до съответно действие, дори до уволнение. Политиката не включва равностойни санкции за членовете на управителния съвет, експертите от работните групи и служителите на агенцията.

67. В два случая ЕОБХ е стартирал процедури за злоупотреба с доверие, довела до оставките на съответните експерти от научните групи. В тези случаи ЕОБХ е преразгледал научните резултати, в които експертите са взели участие. Целта на това преразглеждане е била да се оцени влиянието на дадения експерт и участието му в крайния научен резултат/решение, както и да се установи имало ли е проява на пристрастност, поради конфликта на интереси. Процедурите не са включвали обаче ясни и обективни критерии, определящи кои обстоятелства биха довели до санкции, включително до уволнение на члена на експертната група/научния комитет.

68. В Насоките на ОИСР се цитират редица последствия: дисциплинарни наказания и наказателно преследване, както и прекратяване на съответните решения и договори. Укриването на конфликт на интереси обикновено се счита за сериозно нарушение, което води до дисциплинарни наказания, а в няколко държави дори до наказателни санкции [34].

ПРОЗРАЧНОСТТА НА ДЕКЛАРИРАНИТЕ ИНТЕРЕСИ И ПРОЦЕДУРИТЕ ЗА ВЗЕМАНЕ НА НАУЧНООБОСНОВАНИ РЕШЕНИЯ СЛЕДВА ДА СЕ ПОДОБРЯТ

69. Изискването за прозрачност в процеса на вземане на решения и при разрешаване на конфликт на интереси е заложено в регламентите за създаването на избраните агенции, както и в специфичните за агенциите (с изключение на ЕААБ) политики и процедури за управление на конфликт на интереси. В избраните агенции съществуват различни правни изисквания и практики по отношение на прозрачността, които са обобщени в приложения IV и VII.

70. Насоките на ОИСР определят прозрачността като един от основните принципи при справяне със случаи на конфликт на интереси [35]. В тях се предвижда, че декларираните частни интереси, както и механизмите за разрешаване на конфликти, следва да бъдат ясно описани, за да може организацията да докаже, че конкретните конфликти са идентифицирани и управлявани по подходящ начин.

ПРОЗРАЧНОСТ НА ГОДИШНИТЕ ДЕКЛАРАЦИИ ЗА ИНТЕРЕСИ

71. ЕААБ не получава декларации за интереси. Другите три избрани агенции оповестяват публично годишните декларации за интереси на ръководството (изпълнителния директор), научните експерти (членовете на научните комитети, експертните и работните групи) и членовете на управителния съвет.

ПРОЗРАЧНОСТ НА СПЕЦИФИЧНИТЕ ДЕКЛАРАЦИИ ЗА ИНТЕРЕСИ

72. Всички избрани агенции публикуват протоколите от заседанията на управителния съвет на своите уебсайтове. ЕОБХ дори разпространява аудио записи от заседанията на управителния съвет. Въпреки това протоколите не съдържат никаква информация, свързана с оценката на конфликта на интереси.

73. ЕОБХ и ECHA също публикуват протоколите от заседанията на експертните групи и научните комитети на своите уебсайтове. Специалните декларации за интереси, предвидени съгласно политиката на ЕОБХ (вж. точка 43) не се оповестяват публично, но кратки заключения от оценката на конфликта на интереси се включват в протоколите от заседанията, които се публикуват на уебсайта на ЕОБХ. Те включват установения конфликт на интереси и приложените мерки (например наблюдател без право на глас, изключване от обсъжданията относно специфична тема, изключване от дейностите на експертна/работна група и т.н.). ЕААБ публикува протоколите от заседанията на консултативните органи относно дейности, свързани с изготвянето на правила. Не се публикуват обаче протоколите от заседанията, които следва да включват оценката на конфликта на интереси на служителите и експертите на Агенцията, участващи в изготвянето на правила, стандартизационни и сертификационни дейности. EMA не оповестява публично протоколите от заседанията на научните органи, които могат да съдържат оценка на конфликта на интереси.

ПРОЗРАЧНОСТ НА ПРОЦЕДУРИТЕ ЗА ВЗЕМАНЕ НА НАУЧНООБОСНОВАНИ РЕШЕНИЯ

74. Има различни степени на прозрачност в избраните агенции по отношение на процедурите на вземане на научнообосновани решения. Някои от тези разлики произтичат от специфичната област на компетентност на всяка от избраните агенции, от необходимото равнище на поверителност и от вътрешните правила и разпоредби.

75. Регламентът за създаване на ЕОБХ и вътрешните правила за дейността на научните комитети, експертни групи и работни групи позволяват на заседанията на експертите да бъдат поканени наблюдатели. Въпреки това дневният ред на работните групи на ЕОБХ не се публикува предварително. Не се публикуват и резултатите от дейността на работните групи. Тази липса на публичност намалява възможността на наблюдателите да следят заседанията.

76. Идентифицирани са редица недостатъци в публикуваните протоколи от заседанията на експертите (ECHA, ЕОБХ), които намаляват прозрачността на техните дейности:

- публикуваните протоколи невинаги съдържат подробна информация за точките от дневния ред или за веществото, по отношение на което има декларирани интереси;

- ограничено разкриване на информация относно обсъжданията и достигнатите заключения на някои заседания.

ОБУЧЕНИЕТО ПО КОНФЛИКТ НА ИНТЕРЕСИ ТРЯБВА ДА СЕ ЗАСИЛИ

77. ECHA предлага два типа обучение, насочено към управлението на конфликта на интереси:

- обучението по "Етика и поведение на работното място" включва обща информация за задълженията на персонала по отношение на конфликта на интереси, почтеността, политиката на подаръци и други въпроси, свързани с кодекса за поведение. Това обучение е доброволно за целия персонал и посещаемостта е била ограничена;

- обучението по "Декларации на персонала и насоки" включва по-подробна информация относно декларациите за интереси, политиката на подаръци и други аспекти на политиките и процедурите относно конфликта на интереси. Това обучение е задължително, но Палатата не можа да определи нивата на посещаемост.

78. EMA и ЕОБХ организират сесии за обучение по конфликт на интереси за нови служители (персонал) и по този начин се разпространяват насоки за подлежащите на деклариране интереси и за конфликтите на интереси.

79. ЕААБ осигурява обучение за новите служители (персонал) единствено по въпросите на етиката и съответните разпоредби от Правилника за персонала, но не относно конфликта на интереси по същество.

80. В ръководните принципи на ОИСР се съдържа изрично позоваване на обучението като средство, което следва да се използва за идентифициране и разрешаване на случаи на конфликт на интереси [36].

НАПУСКАНЕ НА АГЕНЦИИТЕ — "ВЪРТЯЩИ СЕ ВРАТИ" И "ВЪТРЕШНА ИНФОРМАЦИЯ"

81. Когато длъжностни лица или експерти напускат публичните органи, за да работят в частния сектор, съществува риск те да злоупотребят със своето положение, като се възползват от "вътрешната информация", която са получили по време на изпълнението на своите публични задължения, в полза на частното предприятие, към което се присъединяват. Ако не се управляват правилно, тези рискове подкопават общественото доверие в организациите. Движението на ключов персонал между публичния и частния сектор е известно като феномена на "въртящата се врата".

82. Задълженията на длъжностните лица и другите служители на ЕС след напускане на работа са установени в Правилника за персонала. "Длъжностни лица, които възнамеряват да се заемат с професионална дейност, била тя платена или не, в рамките на две години след прекратяване на служебното правоотношение, трябва да уведомят институцията си за това." [37]. В определени обстоятелства, съгласно член 16 от Правилника за персонала, институцията или агенцията на ЕС може дори да забрани тази дейност. Оповестяването на информация след прекратяване на служебните правоотношения е отговорност на отделните лица. Според ръководните принципи на ОИСР, тази отговорност следва да бъде ясно разяснена на служителите и закрепена в рамките на трудовите договори [38].

83. Освен това, ОИСР публикува специфични насоки, свързани с периода след прекратяване на служебните правоотношения [39]: проблеми, средства за защита и референтни показатели. Според тези насоки основният конфликт на интереси след прекратяване на служебните правоотношения възниква когато длъжностните лица в публичния сектор:

- търсят бъдеща трудова заетост извън публичния сектор;

- са ангажирани в лобиране в публичните институции;

- сменят позицията си в рамките на една и съща процедура; както и

- използват "вътрешна информация".

84. В насоките на ОИСР се подчертава фактът, че преговорите за бъдеща трудова заетост от длъжностно лице в публичния сектор, преди да напусне службата по принцип се счита за случай на конфликт на интереси [40].

85. Експертите, членовете на управителния съвет и външните членове на апелативния съвет не са обвързани от Правилника за персонала, така че разпоредбите относно дейностите след прекратяване на служебните правоотношения не са приложими за тях и съществуват правни ограничения за налагането на подобни задължения за периода след прекратяване на служебните правоотношения върху тях. Политиките и процедурите за управление на конфликтите на интереси на избраните агенции не предвиждат никакви задължения и ограничения за тях по отношение на периода след прекратяване на служебните правоотношения.

86. В приетите от избраните агенции правила за прилагане на Правилника за персонала относно извършването на странични дейности са включени разпоредби относно дейностите след прекратяване на служебните правоотношения, които са сходни със съответните разпоредби на Комисията. Освен това в края на 2010 г. ЕОБХ е издала специфични за агенцията правила за прилагане по отношение на периода след прекратяване на служебните правоотношения.

87. Избраните агенции изискват техните служители да попълват заявление за разрешение да упражняват дадена професия след напускане на агенцията. Въпреки това, няма правила и критерии за това как следва да се оценяват тези заявления и кои дейности биха били считани за несъвместими с тяхната предишна роля в съответната агенция след приключването на служебните правоотношения.

88. Като цяло избраните агенции не са успели да осъществят подробна оценка на случаите след прекратяване на служебните правоотношения, за да предвидят и предотвратят случаи на конфликт на интереси от типа "въртящи се врати". Пример за недостатъци е показан по-долу в каре 10.

КАРЕ 10

ПРИМЕРИ ЗА НЕДОСТАТЪЦИ, СВЪРЗАНИ С ОЦЕНКАТА НА ДЕЙНОСТИТЕ СЛЕД ПРЕКРАТЯВАНЕ НА СЛУЖЕБНИТЕ ПРАВООТНОШЕНИЯ

Случай на "въртящи се врати" в ЕОБХ, възникнал през 2008 г., е разследван от Европейския омбудсман [41], който в своя проект на препоръки заявява, че:

а) ЕОБХ следва да поясни, че самите преговори на напускащи членове на персонала за бъдеща работа от типа "въртящи се врати" могат да бъдат равнозначни на конфликт на интереси. Във връзка с това се заключава, че подобни преговори вече могат да доведат до конфликт на интереси.

б) ЕОБХ не е успяла да спази съответните процедурни правила и да направи достатъчно подробна оценка на конфликта на интереси, произтичащ от преместването на неин служител в дружество, действащо в сферата на компетентност на ЕОБХ.

ЗАКЛЮЧЕНИЯ И ПРЕПОРЪКИ

89. Палатата стигна до заключението, че нито една от избраните агенции не управлява ситуациите на конфликт на интереси по подходящ начин. Редица недостатъци с различна степен на значимост бяха установени в специфичните политики и процедурите на отделните агенции, както и в тяхното приложение (вж. таблицата).

ТАБЛИЦА

ОБЩ ПРЕГЛЕД НА УПРАВЛЕНИЕТО НА СЛУЧАИ НА КОНФЛИКТ НА ИНТЕРЕСИ ОТ ИЗБРАНИТЕ АГЕНЦИИ [1111]

| Експерти | Персонал | Управителен съвет | Апелативен съвет |

ЕААБ | | | | |

ECHA | | | | |

ЕОБХ | | | | Не се прилага |

EMA | | | | Не се прилага |

Легенда | |

Управлението на случаи на конфликт на интереси не е подходящо, тъй като агенцията не разполага със специфични политики и процедури | |

Управлението на случаи на конфликт на интереси не е подходящо, тъй като специфичните политики и процедури на агенцията и/или приложението им имат значителни недостатъци | |

Управлението на случаи на конфликт на интереси не е подходящо, тъй като специфичните политики и процедури на агенцията и/или приложението им имат недостатъци | |

Управлението на случаи на конфликт на интереси е подходящо | |

Не се прилага, тъй като агенцията няма апелативен съвет | Не се прилага |

90. От избраните агенции EMA и ЕОБХ са разработили най-усъвършенствани политики и процедури за управление на конфликта на интереси. Политиките и процедурите на ECHA са непълни и по-малко точни, ЕААБ не разполага с установени политики и процедури.

ПРЕПОРЪКА 1

ЕААБ следва да създаде специфични за агенцията цялостни политики и процедури за управление на конфликта на интереси. ECHA следва да подобри своята политика, като въведе ясни критерии за оценка на декларираните интереси. Всички избрани агенции следва да въведат или да продължат да разработват политики и процедури във връзка с конфликта на интереси, които ефективно да се справят със специфичните рискове.

91. Избраните агенции не разполагат с подходящи политики за установяване на конфликт на интереси преди назначаването на даден кандидат (например експерти, членове на управителния съвет или на апелативния съвет).

ПРЕПОРЪКА 2

Кандидатите за избраните агенции следва да бъдат проучвани внимателно за конфликт на интереси преди назначаването им. Следва да бъда предприети мерки за овладяване, ако се вземе решение за тяхното назначаване, когато е известно, че съществува случай на конфликт на интереси.

92. Конфликт на интереси, свързан със задачи, възложени от ЕААБ и EMA на външни подизпълнители извън техния пряк контрол и без подходящо проследяване.

ПРЕПОРЪКА 3

ЕААБ и EMA следва да въведат политики и процедури за конфликт на интереси, които да гарантират, че външните организации, изпълняващи възложени от агенциите задачи, управляват ситуациите на конфликт на интереси съгласно съпоставими изисквания.

93. Управлението на конфликта на интереси при работа с избрана агенция изисква редица различни мерки, като декларациите за интереси имат ключова роля. Съществуват недостатъци при оценката на тези декларации и управлението на случаи на конфликт на интереси във всички избрани агенции, най-вече липса на ясни критерии за оценка и/или тяхното непоследователно прилагане. Прилагането на политиките и процедурите на ECHA за персонала и апелативния съвет има значителни недостатъци.

ПРЕПОРЪКА 4

Избраните агенции следва да установят ясни и обективни критерии за оценка на декларациите за интереси и да ги прилагат последователно, като използват цялата информация, която е лесно достъпна за избраните агенции. Освен това, ECHA следва да подобри значително прилагането на политиките и процедурите за конфликт на интереси за персонала и членовете на апелативния съвет.

94. От избраните агенции само EMA разполага с политика за подаръци и покани, която се прилага за цялата агенция.

ПРЕПОРЪКА 5

ЕААБ, ECHA и ЕОБХ следва да разполагат с политики и процедури за подаръци и покани, обхващащи цялата агенция.

95. Избраните агенции не разполагат с подходящи политики и процедури относно случаи на злоупотреба с доверие, приложими за цялата агенция.

ПРЕПОРЪКА 6

Избраните агенции следва да разработят ясни, прозрачни и последователни политики и процедури относно случаи на злоупотреба с доверие, обхващащи цялата агенция.

96. Въпросът за прозрачността по отношение на публикуването на годишните декларации за интереси е правилно разрешен от всички избрани агенции, с изключение на ЕААБ. Въпреки това, в избраните агенции съществува по-малка прозрачност по отношение на публикуването на декларираните интереси по време на срещите на управителния съвет и научните органи и в контекста на процеса на вземане на научно обосновани решения.

ПРЕПОРЪКА 7

Избраните агенции следва да разкриват изцяло декларираните интереси по време на заседанията и в контекста на процедурата за вземане на научно обосновани решения. ЕААБ следва да въведе система за декларации за интереси и да гарантира прозрачност, като ги публикува на своя уебсайт.

97. Обучение по конфликт на интереси е осигурено от всички избрани агенции, но недостатъци с различна значимост са открити в ECHA и ЕААБ.

ПРЕПОРЪКА 8

Избраните агенции следва да предлагат всеобхватно и задължително обучение по конфликт на интереси. По-специално ЕААБ следва да въведе специализирано обучение по конфликт на интереси за всички заинтересовани страни (например персонала, членовете на управителния съвет и членовете на апелативния съвет).

98. Одитът на Сметната палата установи редица значителни недостатъци в политиките и процедурите на избраните агенции по отношение на дейностите след прекратяване на служебните правоотношения:

а) липса на разпоредби относно рисковете, свързани с дейностите на експерти и членове на управителния съвет и на апелативния съвет след прекратяване на служебните правоотношения;

б) липса на обективни критерии относно това кои ситуации представляват конфликт на интереси;

в) преговорите за бъдеща трудова заетост не са обхванати от настоящите политики и процедури на избраните агенции.

ПРЕПОРЪКА 9

Избраните агенции координирано с всички органи, ангажирани в процеса на назначаване, следва да разглеждат проблемите, възникващи след прекратяването на служебните правоотношения.

99. Няма цялостна регулаторна рамка на ЕС, посветена на конфликта на интереси, която да осигури съпоставими минимални изисквания относно независимостта и прозрачността, приложими за всички агенции на ЕС и за всички основни участници, които оказват влияние върху стратегията, работата и вземането на решения.

ПРЕПОРЪКИ 10 И 11

Законодателят на ЕС, евентуално след консултации с други институции на ЕС, може да предвиди по-нататъшното разработване на регулаторната рамка на ЕС, посветена на управлението на случаи на конфликт на интереси като се позовава на Насоките на ОИСР и на съществуващите добри практики.

Всички институции и децентрализирани органи на ЕС могат да проверят дали препоръките отправени към избраните агенции са съотносими и приложими по отношение на тях.

Настоящият доклад беше приет от Одитен състав IV с ръководител Louis GALEA — член на Сметната палата, в Люксембург на заседанието му от 5 септември 2012 г.

За Сметната палата

+++++ TIFF +++++

Vítor Manuel da Silva Caldeira

Председател

[1] Managing Conflict of Interest in the Public Service: OECD Guidelines and country experiences (Управление на конфликта на интереси в публичния сектор: насоки на ОИСР и национален опит), ОИСР, Париж, 2003 г., стр. 24.

[2] Вж. бележка под линия 1.

[3] Вж. бележка под линия 1.

[4] Управление на конфликта на интереси в публичния сектор – насоки на ОИСР и национален опит, ОИСР, Париж, 2003 г., стр. 28.

[5] Управление на конфликта на интереси в публичния сектор: насоки на ОИСР и национален опит, ОИСР, Париж, 2003 г., стр. 28.

[6] Управление на конфликта на интереси в публичния сектор: насоки на ОИСР и национален опит, ОИСР, Париж, стр. 24.

[7] Резолюция на Европейския парламент от 10 май 2011 г. относно освобождаването от отговорност във връзка с изпълнението на бюджета за финансовата 2009 г.: резултати от дейността, финансово управление и контрол на агенциите (ОВ L 250, 27.9.2011 г., стр. 269).

[8] http://www.europarl.europa.eu/sides/getDoc.do?pubRef=-//EP//TEXT+TA+P7-TA-2012-0173+0+DOC+XML+V0//EN&language=EN#BKMD-70 http://www.europarl.europa.eu/sides/getDoc.do?pubRef=-//EP//TEXT+TA+P7-TA-2012-0175+0+DOC+XML+V0//EN&language=EN#BKMD-77

[9] Платформата за консултации със заинтересованите страни се състои от организации от целия ЕС, работещи в области, свързани с хранителната верига, и консултира ЕОБХ по общи въпроси във връзка с работната програма на агенцията, методологии за оценка на риска и др.

[10] Точка 16 от Доклада относно годишните отчети на Европейската агенция по лекарствата за финансовата 2010 г., придружен от отговорите на агенцията (ОВ C 366, 15.12.2011 г., стр. 27).

[11] Отговор на точка 16 от Доклада относно годишните отчети на Европейската агенция по лекарствата за финансовата 2010 г., придружен от отговорите на агенцията.

[12] "Квалифициран орган" означава "орган, на който може да се възлагат задачи по сертифициране под контрола и отговорността на агенцията или на национален авиационен орган". Член 3, буква е) от Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (Регламент за създаване на ЕААБ) (OJ L 79, 19.3.2008 г., стр. 1).

[13] В тази връзка понятието "длъжностно лице" има по-широк смисъл, обхващащ постоянния персонал и други категории служители на ЕС като временно нает персонал, помощен персонал и договорно нает персонал.

[14] Например административно известие № 85-2004/ 29.6.2004 Решение C(2004) 1597/10 на Комисията относно външните дейности и назначения.

[15] ОИСР, Париж, 2010 г.

[16] член 11а от Правилника за персонала.

[17] член 11а от Правилника за персонала.

[18] Членове 12б и 13 от Правилника за персонала.

[19] член 16 от Правилника за персонала.

[20] Политиката на ECHA, приета през септември 2011 г. (MB/45/2011/D), въвежда изискване избраните кандидати в Комитета за оценка на риска (RAC) и Комитета за социално-икономически анализ (SEAC) да попълват декларации за интереси преди назначаването им от управителния съвет.

[21] За удобство в настоящия доклад за обозначаване на лицата от двата пола е използвана формата за мъжки род.

[22] Управление на конфликта на интереси в публичния сектор: насоки на ОИСР и национален опит), ОИСР, Париж, стр. 34.

[23] Новата политика на ECHA не се прилагаше по време на одита, поради което Палатата извърши проверка на прилагането на предишната политика и процедури.

[24] Новата политика на ECHA не се прилагаше по време на одита, поради което Палатата извърши проверка на прилагането на предишната политика и процедури. Вж. също точка 41.

[25] Например помощ при регистрация на химически вещества, консултация от общ характер по Регламента REACH.

[26] Управление на конфликта на интереси в публичния сектор: насоки на ОИСР и национален опит), стр. 28—30.

[27] Политика за управление на потенциални конфликти на интереси (MB/45/2011/D), приета от управителния съвет на 30 септември 2011 г.

[28] Управление на конфликта на интереси в публичния сектор: насоки на ОИСР и национален опит),стр. 28—29.

[29] Акт за изпълнение на политиката за декларации за интереси — Документ с насоки за декларациите за съответствие ( 8 септември 2009 г.), в сила до 21 февруари 2012 г.

[30] Управление на конфликта на интереси в публичния сектор: насоки на ОИСР и национален опит, ОИСР, Париж, стр. 33.

[31] Политика за управление на потенциални конфликти на интереси (MB/45/2011/D), приет от управителния съвет на 30 септември 2011 г.

[32] Акт за изпълнение на политиката за декларации за интереси — Документ с насоки за декларациите за съответствие ( 8 септември 2009 г.), в сила до 21 февруари 2012 г.

[33] Пак там.

[34] Управление на конфликта на интереси в публичния сектор: насоки на ОИСР и национален опит, стр. 75 и 76.

[35] Managing Conflict of Interest in the Public Service: OECD Guidelines and country experiences (Управление на конфликта на интереси в публичния сектор: насоки на ОИСР и национален опит), стр. 16, 26 и 31.

[36] Managing Conflict of Interest in the Public Service: OECD Guidelines and country experiences (Управление на конфликта на интереси в публичния сектор: насоки на ОИСР и национален опит), стр. 17.

[37] Член 16 от Правилника за длъжностните лица и Условията за работа на другите служители на Европейските общности и членове 11, 54 и 81 от Условията за работа на другите служители на Европейските общности.

[38] Managing Conflict of Interest in the Public Service: OECD Guidelines and country experiences (Управление на конфликта на интереси в публичния сектор: насоки на ОИСР и национален опит), стр. 29, и 30.

[39] Post-Public Employment – Good Practices for preventing Conflict of Interest (Добри практики за предотвратяване на конфликт на интереси след прекратяване на служебните правоотношения).

[40] Managing Conflict of Interest in the Public Service: OECD Guidelines and country experiences (Управление на конфликта на интереси в публичния сектор: насоки на ОИСР и национален опит), стр. 24.

[41] Проектопрепоръки на Европейския омбудсман във връзка с разглеждането на жалба 775/2010/ANA срещу Европейски орган по безопасност на храните, публикувани на уебсайта на Европейския омбудсман, 7 декември 2011 г.

[1111] Вж.точки 15—23 (Обхват и подход на одита).

--------------------------------------------------

ПРИЛОЖЕНИЕ I

СТРУКТУРА И УПРАВЛЕНИЕ НА ИЗБРАНИТЕ АГЕНЦИИ — ECHA

| Европейска агенция по химикали (Хелзинки) |

| ECHA |

Правно основание (Регламент за създаване) | Регламент (ЕО) № 1907/2006 на Европейския парламент и на Съвета от 18 декември 2006 година относно регистрацията, оценката, разрешаването и ограничаването на химикали (REACH), за създаване на Европейска агенция по химикали |

Цели | Да гарантира високо ниво на защита на здравето на човека и околната среда, включително да насърчава разработването на алтернативни методи за оценка на опасности от вещества, както и свободното движение на вещества на вътрешния пазар, като същевременно повиши конкурентоспособността и иновацията. Да гарантира, че законодателството в областта на химикалите и процеса на вземане на решения и научната му основа имат доверието на всички заинтересовани страни и обществеността. Да координира комуникацията във връзка с Регламента REACH и неговото прилагане. |

Задачи | Да управлява и осъществява техническите, научните и административните аспекти на Регламента REACH.Да гарантира съгласуваност на общностно равнище във връзка с тези аспекти.Да предоставя на държавите членки и на институциите на Съюза възможно най-добрия научен и технически съвет и научно ръководство.Да осъществява класификация и етикетиране на химични вещества, произтичащи от CLP Регламент (ЕО) № 1272/2008. |

Управителен съвет | 27 членове от държавите членки на ЕС,6 представители на Комисията, включително 3 представители на заинтересовани страни без право на глас,2 представители на Европейския парламент. |

Апелативен съвет | Апелативният съвет гарантира разглеждането на жалбите на всяка засегната страна от решения, взети от ECHA, и произнася заключения по жалбите. Апелативният съвет се състои от председател и двама членове, които са служители на ECHA. Освен това, управителният съвет назначава заместници и допълнителни членове на апелативния съвет, които не са служители на ECHA. |

Комитети/експертни групи; Консултативни съвети/форуми | Комитет за оценка на риска,Комитет на държавите членкиКомитет за социално-икономически анализФорум за обмен на информация за прилагане, който координира мрежа от органи на държавите членки, компетентни за прилагането на Регламента REACH. |

СТРУКТУРА И УПРАВЛЕНИЕ НА ИЗБРАНИТЕ АГЕНЦИИ — ЕААБ

| Европейска агенция за авиационна безопасност (Кьолн) |

| ЕААБ |

Правно основание (Регламент за създаване) | Регламент (ЕО) № 216/2008 на Европейския парламент и на Съвета от 20 февруари 2008 година относно общи правила в областта на гражданското въздухоплаване, за създаване на Европейска агенция за авиационна безопасност |

Цели | Да поддържа високо и уеднаквено равнище на безопасност на гражданското въздухоплаване в Европа и да осигури правилното функциониране и развитие на авиационната безопасност. |

Задачи | Да издава становища и препоръки до Комисията.Да издава сертификационни спецификации, включително кодове за летателна годност и приемливи средства за съответствие, както и всякакви инструктивни материали за прилагането на основния регламент и правилата за неговото изпълнение.Да взема решения относно летателната годност и екологичното сертифициране, сертифицирането на пилоти, сертифицирането на въздушни операции, оператори от трети страни, инспекции в държави членки и разследване на предприятия.Да провежда стандартизационни инспекции в компетентните органи на държавите членки. |

Управителен съвет | 27 членове от държавите членки на ЕС1 представител на Комисията. |

Апелативен съвет | Апелативният съвет е компетентен да се произнася по жалби срещу решения на агенцията. Апелативният съвет се състои от председател и двама членове и равен брой заместници, които се назначават от управителния съвет измежду посочените в списъка на квалифицирани кандидати, приет от Европейската комисия. Има двама членове с техническа квалификация и един член с юридическа квалификация, който е председател на съвета. Те не са членове на персонала на ЕААБ. |

Комитети/експертни групи; Консултативни съвети/форуми | Консултативен съвет: той подпомага работата на управителния съвет и обхваща организации, представляващи авиационен персонал (5), производители (5), оператори от търговското и общо въздухоплаване (9), организации за поддръжка (1), организации за обучение (1), въздушни спортове (1), летища (1), контрол на въздушното движение (1), IFATCA (1) и изпълнителен секретар. Консултативният съвет се състои от общо 26 членове и равен брой заместници. Консултативната група на националните авиационни администрации (AGNA) се състои от по един представител от всяка държава членка и осигурява механизъм за участие на националните органи в процеса на изготвяне на правила. Консултативният комитет по стандартите за безопасност (SSCC) осигурява на ЕААБ консултации относно съдържанието, приоритетите и изпълнението на програмата за изготвяне на правила на агенцията. Той се състои от представители на организации и търговски асоциации, представляващи заинтересовани индустрии, професии и групи на крайни потребители. |

СТРУКТУРА И УПРАВЛЕНИЕ НА ИЗБРАНИТЕ АГЕНЦИИ — ЕМА

| Европейска агенция по лекарствата (Лондон) |

| EMA |

Правно основание (Регламент за създаване) | Регламент (ЕО) № 726/2004 на Европейския парламент и на Съвета от 31 март 2004 година за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата |

Цели | Да координира наличните научни ресурси, предоставени на разположение на Агенцията от органите на държавите членки за разрешаване и контрол на лекарствени продукти за хуманна и ветеринарна употреба. Да осигурява научни консултации относно лекарствени продукти за хуманна и ветеринарна употреба за държавите членки и институциите на Европейския съюза. |

Задачи | Да координира научното оценяване на лекарствените продукти от обсега на процедурите за разрешаване на търговията на Съюза. Да координира контрола на лекарствени продукти, за които има издадени разрешения на територията на Съюза (фармакологичната бдителност).Да оказва информационно съдействие относно максималните допустими стойности на остатъчните вещества от ветеринарните лекарствени продукти, които могат да бъдат приети чрез хранителните продукти от животински произход.Да координира проверката на съответствието с принципите на добрата производствена практика, добрата лабораторна практика и добрата клинична практика.Да регистрира статута на разрешенията за търговия с лекарствени продукти, предоставени за лекарствени продукти. |

Управителен съвет | 27 членове от държавите членки на ЕС,2 представители на Европейската комисия,2 представители на Европейския парламент,2 представители на организациите на пациентите,1 представител на лекарските организации,1 представител на организациите на ветеринарните специалисти. |

Апелативен съвет | Не се прилага |

Комитети/експертни групи; Консултативни съвети/форуми | Комитет по лекарствените продукти за хуманна употребаКомитет по лекарствените продукти за ветеринарна употребаКомитет по лекарствата сирациКомитет по растителните лекарствени продуктиПедиатричен комитетКомитет за модерни терапииРаботни групи и други групи |

СТРУКТУРА И УПРАВЛЕНИЕ НА ИЗБРАНИТЕ АГЕНЦИИ — ЕОБХ

| Европейски орган по безопасност на храните (Парма) |

| ЕОБХ |

Правно основание (Регламент за създаване) | Регламент (ЕО) № 178/2002 на Европейския парламент и на Съвета от 28 януари 2002 година за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните |

Цели | Да осигурява научни становища и научна и техническа подкрепа на законодателството и политиките, които оказват пряко или непряко въздействие върху храните и безопасността на храните. Да предоставя независима информация относно рисковете, свързани с безопасността на храните. Да допринася за постигането на високо равнище на защита на човешкия живот и човешкото здраве. Да събира и анализира данни, позволяващи охарактеризиране и наблюдение на рисковете. |

Задачи | Да представя научни становища и изследвания.Да насърчава разработването на единни методологии за оценка на риска.Да съдейства на Комисията.Да издирва, анализира и обобщава научни и технически данни.Да установява и охарактеризира възникващите рискове.Да изгради мрежа от организации, работещи в сходни области.Да оказва научна и техническа помощ за управление на кризи.Да насърчава международното сътрудничество.Да осигури надеждна, обективна и разбираема информацията за обществеността и заинтересованите страни.Да участва в системата за бързо предупреждение на Комисията. |

Управителен съвет | 14 членове, които се назначават от Съвета след консултации с Европейския парламент (от съставен от Комисията съкратен списък с кандидати). Четирима от членовете имат професионален опит в организации, представляващи потребителите и други групи интереси по хранителната верига.1 представител на Комисията. |

Апелативен съвет | Не се прилага |

Комитети/експертни групи Консултативни съвети/форуми | a)Научен комитет и 10 групи от научни експерти:Експертна група по добавките и продуктите или веществата, които се използват в животинските фуражи (FEEDAP)Експертна група по здравето на животните и хуманното отношение към тях (AHAW)Експертна група по биологични опасности (BIOHAZ), включително риск, свързан със СЕГ и ТСЕЕкспертна група по замърсителите в хранителната верига (CONTAM)Експертна група по диетични храни, хранене и алергии (NDA)Експертна група по добавки в храните и източници на питателни елементи, добавени към храните (ANS)Експертна група по материали, които влизат в контакт с храни, ензими, аромати и спомагателни средства за обработка (CEF)Експертна група по генетично модифицирани организми (GMO)Група по растително здраве (PLH)Експертна група по растителна защита, препарати за растителна защита и остатъчните вещества от тях (PPR)Групите от научни експерти на ЕОБХ са компетентни за работата по оценка на риска, осъществявана от ЕОБХ, включително за предоставянето на научни становища.б)Съвещателно тяло: то свързва ЕОБХ с националните органи за безопасност на храните и консултира ЕОБХ по научни въпроси, относно неговите работна програма и приоритети.в)Платформа за консултации със заинтересовани страни: тя се състои от организации от целия ЕС, работещи в области, свързани с хранителната верига, и консултира ЕОБХ по общи въпроси във връзка с работната програма на агенцията, методологии за оценка на риска и т.н. |

--------------------------------------------------

ПРИЛОЖЕНИЕ II

РЕФЕРЕНТНА РАМКА ЗА ЕТИКА И КОНФЛИКТ НА ИНТЕРЕСИ

РАЗПОРЕДБИ И УКАЗАНИЯ НА ЕС

Правилник за длъжностните лица и Условията за работа на другите служители на Европейските общности — Регламент (ЕИО) № 31 с последващи изменения, за установяване на Правилник за длъжностните лица и Условията за работа на другите служители на Европейската икономическа общност и на Европейската общност за атомна енергия (УРДС) [1]. Съответните членове за независимост/предотвратяване на конфликт на интереси: Членове 11, 11a, 12b, 13, 15, 16, 17 от Правилник за длъжностните лица, членове 11, 54, 81 и 124 от УРДС

Кодекс за добро поведение на администрацията на Европейската комисия — Решение на Комисията 2000/633/ЕО, EОВС, Евратом от 17 октомври 2000 г., за изменение на своя Процедурен правилник [2]

Указания на Европейската комисия относно етиката и конфликта на интереси, обхващащи следните теми: подаръци, титли и отличия, дейности на съпруг или партньор, външни дейности

Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (член 52) [3].

Регламент (ЕО, Евратом) № 2342/2002 на Комисията от 23 декември 2002година относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (член 32) [4].

РЕГЛАМЕНТИ ЗА ИЗБРАНИТЕ АГЕНЦИИ

Регламент (ЕО) № 216/2008 на Европейския парламент и на Съвета от 20 февруари 2008 година относно общи правила в областта на гражданското въздухоплаване, за създаване на Европейска агенция за авиационна безопасност;

Регламент (ЕО) № 1907/2006 на Европейския парламент и на Съвета от 18 декември 2006 година относно регистрацията, оценката, разрешаването и ограничаването на химикали (REACH), за създаване на Европейска агенция по химикали (по-специално член 88, параграфи 2 и 3, и член 90, параграфи 5 и 6);

Регламент (ЕО) № 178/2002 на Европейския парламент и на Съвета от 28 януари 2002 година за определяне на общите принципи и изискванията към законодателството в областта на храните, за създаване на Европейски орган за безопасност на храните и за определяне на процедури относно безопасността на храните (по-специално член 25, параграф 1, член 28, параграфи 3 и 4, член 32, параграф 1, членове 37, 38, 42, 48);

Регламент (ЕО) № 726/2004 на Европейския парламент и на Съвета от 31 март 2004 година за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата (член 63, параграф 2).

ОСНОВНИ ПОЛИТИКИ И ПРОЦЕДУРИ НА ИЗБРАНИТЕ АГЕНЦИИ ОТНОСНО ЕТИКАТА, КОДЕКСА ЗА ПОВЕДЕНИЕ И КОНФЛИКТА НА ИНТЕРЕСИ

ЕВРОПЕЙСКА АГЕНЦИЯ ЗА АВИАЦИОННА БЕЗОПАСНОСТ (ЕААБ)

Кодекс за добра административна практика на персонала на ЕААБ в отношенията му с обществеността (Решение 2009/078 на изпълнителния директор);

Кодекс за поведение на инспекторите по стандартизация (WI.STDI.00015-001/ 29/07/2010);

Решение 06-2011 на управителния съвет на ЕААБ за приемане на правилник за дейността на управителния съвет;

Решение 01-2011 на управителния съвет на ЕААБ за приемане на насоки за разпределение на задачите по сертифициране на националните авиационни органи и квалифицирани органи;

Решение 2007/006/A на изпълнителния директор относно външни дейности и възложения ( 2 февруари 2007 г.);

Решение 2009/169/E на изпълнителния директор относно правила за командироване на национални експерти в Европейската агенция за авиационна безопасност ( 11 декември 2009 г.).

ЕВРОПЕЙСКА АГЕНЦИЯ ПО ХИМИКАЛИ (ECHA)

Политика за управление на потенциални конфликти на интереси (MB/45/2011/D, приета от управителния съвет на 30 септември 2011 г.) [5];

Насоки относно конфликти на интереси, покани и подаръци, както и декларации за ангажираност, поверителност и интереси (Решение ED/01/2007 на изпълнителния директор от 31 октомври 2007 г.);

Насоки на ECHA относно конфликти на интереси за членовете на комитетите и форума на ECHA, техните консултанти и поканени експерти;

Кодекс за добро административно поведение на служителите на Европейската агенция по химикали по отношение на гражданите (приет от управителния съвет на 13/ 14 февруари 2008 г., MB/11/2008);

Кодекс за поведение на (постоянните/заместващите/допълнителните) членове на апелативния съвет (BoA/02/2010, приет от апелативния съвет на 22 юни 2010 г.) [6];

Правилник за дейността на управителния съвет (MB/02/2007, приет от управителния съвет на 30 септември 2009 г.) [7];

Правилник за дейността на Комитета на държавите членки (MB/50/2010, приет от управителния съвет на 30 септември 2010 г.) [8];

Правилник за дейността на Комитета за оценка на риска (MB/05/2010, приет от управителния съвет на 4 март 2010 г.) [9];

Правилник за дейността на Комитета за социално-икономически анализ (MB/06/2010, приет от управителния съвет на 4 март 2010 г.) [10];

Правилник за дейността на Форум за обмен на информация за прилагане (MB/35/2011, приет от управителния съвет на 21 юни 2011 г.) [11];

Решение на Комисията относно външните дейности и служебните ангажименти от 28 април 2004 г., прието от ЕCHA по аналогия от 2008 г. (Решение на Комисията С(2008)3471;

Правила, приложими към командированите национални експерти на ЕСНА от 28 юни 2007 г. (МВ/08/2007);

Решение на управителния съвет от 23 април 2009 г. относно вътрешните разследвания във връзка с предотвратяването на измами и корупция (MB/30/2009).

ЕВРОПЕЙСКИ ОРГАН ПО БЕЗОПАСНОСТ НА ХРАНИТЕ (ЕОБХ)

Кодекс за добро поведение на администрацията на ЕОБХ (приет от управителния съвет на 16 септември 2003 г.);

Практическо ръководство в областта на етиката и поведението на персонала на ЕОБХ (2010 г.);

Кодекс за поведение на управителния съвет на ЕОБХ (приет от управителния съвет на 16 юни 2011 г.);

Правилник за дейността на управителния съвет на ЕОБХ (приет от управителния съвет на 31 март 2009 г. и актуализиран на 20 октомври 2011 г.);

Политика на ЕОБХ относно декларациите за интереси (приета от управителния съвет на 11 септември 2007 г.) [12];

Акт за изпълнение на политиката относно декларациите за интереси. Документ с насоки относно декларациите за интереси (приет от изпълнителния директор на 8 септември 2009 г.);

Акт за изпълнение на политиката относно декларациите за интереси. Процедура за идентифициране и справяне с потенциални конфликти на интереси (приета от изпълнителния директор на 8 септември 2009 г.);

Решение относно създаването и функционирането на научния комитет, групите от научни експерти и техните работни групи (прието от управителния съвет на 17 декември 2009 г.);

Решение на изпълнителния директор относно подбора на членове на научния комитет, групите от научни експерти и външни експерти за подпомагане на научната работа на ЕОБХ (прието от изпълнителния директор на 14 март 2011 г.);

Платформа на ЕОБХ за консултации със заинтересовани страни: мандат (приета от управителния съвет на 17 юни 2010 г.);

Оценка на длъжностната чувствителност и управление в ЕОБХ (приета от изпълнителния директор на 27 януари 2009 г. и актуализирана на 26 октомври 2011 г.);

Решение за прилагане на член 16, член 17, параграф 2 и член 19 от Правилника за длъжностните лица и членове 11 и 91 от Условията за работа на другите служители (прието от изпълнителния директор на 7 декември 2010 г.);

Решение на изпълнителния директор относно декларациите за интереси в контекста на договорите за обществени поръчки и безвъзмездните средства на ЕОБХ (прието от изпълнителния директор на 5 април 2011 г.).

ЕВРОПЕЙСКА АГЕНЦИЯ ПО ЛЕКАРСТВАТА (EMA)

Кодекс за поведение на EMEA (EMEA/6470/03/2368, 18 август 2006 г.) [13];

Политика на Европейската агенция по лекарствата за справяне с конфликти на интереси на членове на научния комитет и експерти (EMA/513078/2010, 13 октомври 2010 г.) [14];

Общ преглед на допустимите интереси за научните дейности на EMA (EMA/358101/2010, 13 октомври 2010 г.) [15];

Решение на управителния съвет относно приемането и прилагането на правила за външни дейности (EMEA/MB/143750/2007);

Прилагане на правила във връзка с членове 11а и 13 от Правилника за длъжностните лица относно справянето с декларирани интереси на служители на Европейската агенция по лекарствата (EMA/565945/2009, 9 юни 2011 г.);

Съобщение относно почтеното професионално поведение в EMA — конфликти на интереси, произтичащи от лични взаимоотношения (EMA/511563/2010, 7 септември 2010 г.);

Решение на изпълнителния директор относно правилата за командироване на национални експерти в агенцията (EMA/545578/2011, 1 август 2011 г.) [16] Преразгледани критерии за изпълнение от организации на пациенти и потребители, включени в дейностите на Европейската агенция по лекарствата (EMA) (EMA/MB/24913/2005 rev.1 приети на 13 септември 2011 г.).

НАСОКИ НА ОИСР

"Управление на конфликта на интереси в публичния сектор: насоки на ОИСР и национален опит" (Managing Conflict of Interest in the Public Service: OECD Guidelines and Country Experiences), ОИСР, Париж, 2003 г.;

"Добри практики за предотвратяване на конфликт на интереси след прекратяване на служебните правоотношения" (Post-Public Employment: Good Practices for Preventing Conflict of Interest), ОИСР, Париж, 2010 г.).

[1] ОВ P 45, 14.6.1962 г., стр. 1385.

[2] ОВ L 267, 20.10.2000 г., стр. 63.

[3] ОВ L 248, 16.9.2002 г., стр. 1.

[4] ОВ L 357, 31.12.2002 г., стр. 1.

[5] http://echa.europa.eu/documents/10162/17208/mb_45_2011_d_policy_conflict_interest_en.pdf

[6] http://echa.europa.eu/documents/10162/13573/code_of_conduct_en.pdf

[7] http://echa.europa.eu/documents/10162/17208/mb_02_2007_final_rules_of_procedure_en.pdf

[8] http://echa.europa.eu/documents/10162/13578/mb_50_2010_rop_msc_en.pdf

[9] http://echa.europa.eu/documents/10162/13608/mb_04_06_2010_revison_rop_comittees_en.pdf (стр. 16-30)

[10] http://echa.europa.eu/documents/10162/13608/mb_04_06_2010_revison_rop_comittees_en.pdf (стр. 31-45)

[11] http://echa.europa.eu/documents/10162/13577/mb_35_2011_revised_rop_of_the_forum_en.pdf

[12] http://www.efsa.europa.eu/en/topics/topic/independence.htm

[13] http://www.ema.europa.eu/docs/en_GB/document_library/Other/2009/10/WC500004924.pdf

[14] http://www.ema.europa.eu/docs/en_GB/document_library/Other/2010/10/WC500097905.pdf

[15] http://www.ema.europa.eu/docs/en_GB/document_library/Other/2010/10/WC500097906.pdf

[16] http://www.ema.europa.eu/docs/en_GB/document_library/Other/2010/01/WC500038456.pdf

--------------------------------------------------

ПРИЛОЖЕНИЕ III

ПРЕГЛЕД НА СПЕЦИФИЧНИТЕ ЗА ОТДЕЛНИТЕ АГЕНЦИИ ПОЛИТИКИ И ПРОЦЕДУРИ, ПРИЛОЖИМИ СПРЯМО СЛУЖИТЕЛИТЕ, ЕКСПЕРТИТЕ, УПРАВИТЕЛНИТЕ И АПЕЛАТИВНИТЕ СЪВЕТИ

| ЕААБ | ECHA | ЕОБХ | EMA |

| Експерти | Служители | Управителен съвет | Апелативен съвет | Членове на научните комитети и други експерти | Служители | Управителен съвет | Апелативен съвет | Членове на научния комитет, членове на групите от научни експерти и други експерти | Служители | Управителен съвет | Съвещателно тяло и други консултативни органи | Членове на научните комитети и други експерти | Служители | Управителен съвет |

Политики и процедури относно конфликта на интереси | Не | Не | Не | Не | Да | Да | Да | Да | Да | Да | Да | Да | Да | Да | Да |

Декларации за интереси и свързани с тях политики | Не | Не | Не | Не | Да | Да | Да | Да | Да | Да | Да | Да | Да | Да | Да |

Политики за проучване на кандидатите (експерти, управителен съвет, апелативен съвет) | Не | Не се прилага | Не | Не | Да [1], [2] | Не се прилага | Не | Не | Да | Не се прилага | Не | Не | Не | Не се прилага | Не |

Политики относно конфликт на интереси за възлагане на научни дейности на външни изпълнители | Не | Не се прилага | Не се прилага | Не се прилага | Не се прилага | Не се прилага | Не се прилага | Не се прилага | Не се прилага | Не се прилага | Не се прилага | Не се прилага | Не | Не се прилага | Не се прилага |

Политика за подаръци и покани | Не | Не | Не | Не | Не | Да | Не | Да | Не | Да [3] | Не | Не | Да | Да | Да |

Процедури относно злоупотреба с доверие | Не | Не | Не | Не | Да [2] | Да [2] | Да [2] | Да [2] | Да | Не | Не | Не | Не | Не | Не |

Политики по отношение на дейности след прекратяване на служебните правоотношения (политика по отношение на феномена "въртяща се врата") | Не | Да | Не | Не | Не | Да | Не | Не | Не | Да | Не | Не | Не | Да | Не |

[1] Само за Комитета за оценка на риска и Комитета за социално-икономически анализ.

[2] Политика за управление на потенциални конфликти на интереси (MB/45/2011/D, приета от управителния съвет на 30 септември 2011 г. Прилагането на тази политика не е тествано.

[3] ЕОБХ има политика само относно поканите.

--------------------------------------------------

ПРИЛОЖЕНИЕ IV

ИЗИСКВАНИЯ ЗА НЕЗАВИСИМОСТ И ПРОЗРАЧНОСТ, ПОСОЧЕНИ В РЕГЛАМЕНТИТЕ ЗА СЪЗДАВАНЕТО НА ИЗБРАНИТЕ АГЕНЦИИ

| ЕААБ | ECHA | ЕОБХ | EMA |

| Експерти | Персонал (включително изпълнителен директор) | Управителен съвет | Апелативен съвет | Членове на научните комитети и други експерти | Персонал (включително изпълнителен директор) | Управителен съвет | Апелативен съвет | Членове на научния комитет, членове на групите от научни експерти и други експерти | Персонал (включително изпълнителен директор) | Управителен съвет | Съвещателно тяло и други консултативни органи | Членове на научните комитети и други експерти | Персонал (включително изпълнителен директор) | Управителен съвет |

Общи изисквания за независимост | Да | Да | Да | Да | Да | Да | Да | Да | Да | Да | Да | Да | Да | Да | Да |

Общи изисквания за прозрачност | Да | Да | Да | Да | Да | Да | Да | Да | Да | Да | Да | Да | Да | Да | Да |

Годишни декларации за интереси (ГДИ) | Не | Не | Не | Не | Да | Законови изисквания единствено за изпълнителния директор | Да | Да | Да | Законови изисквания единствено за изпълнителния директор | Да | Да | Да | Не | Да |

Специални декларации за интереси (СДИ) | Не | Не | Не | Да | Да | Законови изисквания единствено за изпълнителния директор | Да | Да | Да | Законови изисквания единствено за изпълнителния директор | Да | Да | Да | Не | Да |

Изискване за публикуване на ГДИ | Не | Не | Не | Не | НЕ, но ГДИ следва да бъдат достъпни за обществеността, при поискване | Изп